سميث إلي

سميث إلي جونيور (تزاد نهار 17 أبريل 1825 – مات نهار 1 يوليوز 1911) كان سياسي ميريكاني، الرئيس رقم 82 ديال بلدية نيويورك، و عضو في مجلس النواب ديال ميريكان من ولاية نيويورك في القرن 19.

 الطفولة و الصغر 
تزاد ف هانوڤر تاونشيپ، نيو جيرسي، نهار 17 أبريل 1825. باه، سميث إلي سينيور، كان تاجر ديال الجلد و كان عسكري في حرب 1812 و جدو من جهة باه كان سميتو موزيس إلي، اللي حارب تحت القيادة ديال جورج واشنطن في حرب الإستقلال لميريكانية. جدو من جهة مو كان سميتو أمبروز كيتشيل. خوتو كانو عايشين مجموعين، منهم خوه لكبير، أمبروز كيتشيل إلي (1823–1907)، ويليام هنري إلي (1829–1913) و مرتو، ماريا جوزفين روجرز (ماتت ف 1924)، إدوين أوݣوستوس إلي (1836–1927)، و ماريا لويز إلي (1844–1922)، اللي تزوجات بجورج بوريت ڤاندرپويل (مات ف 1925).

كمل قرايتو التحضيرية و تخرج من جامعة مدينة نيويورك (دابا جامعة نيويورك)، و ف 1845، من كلية الحقوق ف جامعة نيويورك.

 المسيرة المهنية 
قرا فبيرو ديال المحامي فريديريك دي بييستر، و تقبل ف نقابة المحامين ف 1845، ولكن عمرو ما خدم كمحامي. عوض هادشي، دخل ف التجارة و الأعمال في نيويورك مع شركة Ely, Vanderpoel & Kitchell اللي تأسسات ف 1868. بحال باه، كان تاجر ديال الجلد ف منطقة "Swamp" حتى شرا منو "Leather Trust" و تقاعد للفيرمة ديالو ف نيو جيرسي.

 البداية في السياسة 
كان ناشط ف بزاف ديال المناصب العمومية منها، مفوض ديال المدارس ف الدائرة 17 من 1856 حتى ل 1860؛ عضو في مجلس الشيوخ ديال ولاية نيويورك من 1858 و 1859؛ مراقب ديال مقاطعة نيويورك من 1860 ل 1870؛ و مفوض ديال التعليم العمومي ف 1867.

 الكونݣريس (مجلس النواب) 
من 4 مارس 1871، حتى ل 3 مارس 1873، خدم كممثل ديموقراطي في الكونݣريس التنين و ربعين. ما ترشحش باش يعاودو ينتخبوه ف 1872، ولكن عاودو نتخبوه مرة أخرى كممثل في الكونݣريس ربعة و ربعين من 4 مارس 1875، حتى التاريخ فاش ستاقل نهار 11 دجنبر 1876. ملي كان في الكونݣريس، خدم كرئيس ديال لجنة المصاريف في وزارة الخزانة. ملي كان في المنصب، دار خطاب نهار 29 يوليوز 1876، على الطريقة ديال تصنيع الأوراق النقدية و السندات ديال الحكومة.

 رئيس بلدية نيويورك 
مورا ما ستاقل من الكونݣريس، إلي خدم كرئيس ديال بلدية نيويورك من 1877 ل 1878، غلب الرئيس السابق ديال ولاية نيويورك الجنرال جون أدامز ديكس ب 55.000 صوت. ف 1895، تعين كمفوض ديال المنتزهات و خدم حتى ل 1897، فاش تقاعد من الحياة العامة.

 الوفاة و الدفن 
إيلي، اللي عمره ما تزوج، مات في عمر 86 عام نهار 1 يوليوز 1911، ف ليڤينݣستون، مقاطعة إيسيكس، نيو جيرسي. تدفن ف مقبرة خاصة ف الفيرمة ديالو.

 الورث و الذكرى 
التركة ديالو، اللي كانت قيمتها كثر من مليون دولار، تقريبا كاملة خلاها للأعمال الخيرية، منها 50.000 دولار لواحد الصندوق ديال الدراري الصغار باش "يعاون الشباب اللي دارو شي غلط باش يبداو بداية جديدة في الدنيا"، 100,000 دولار لـ الاتحاد الميريكاني لمدرسة الحد، 100.000 دولار لـ United Charities، و فلوس لـ Orange و Morristown Memorial Hospitals. الوصايا ديالو تزادو على الملايين اللي كان كيعطيها للأعمال الخيرية في حياتو. خوتو حتى هما كانو كيعطيو بزاف للأعمال الخيرية ملي ماتو.

شارع "إيلي أڤينيو" في برونكس مسمي على سميتو تكريما ليه.

 مصادر 

تصنيف:زيادة 1825
تصنيف:وفيات 1911
تصنيف:سياسي ميريكاني